b'\n_START_ARTICLE_\n\xc3\x8ent\xc3\xaelnirea\n_START_SECTION_\nRezumat\n_START_PARAGRAPH_\nAc\xc8\x9biunea filmului se petrece \xc3\xaen anul 1943. \xc3\x8entr-un ora\xc8\x99 aflat \xc3\xaen plin bombardament, doi oameni se \xc3\xaent\xc3\xa2lnesc \xc3\xaen ruinele unei case bombardate. Unul dintre ei (Alexandru Dobrescu) \xc3\xaei \xc3\xaencredin\xc8\x9beaz\xc4\x83 celuilalt o misiune secret\xc4\x83. \xc3\x8en noaptea de Revelion urma s\xc4\x83 plece din Constan\xc8\x9ba cargoul german Linz cu echipaj rom\xc3\xa2nesc; acesta transporta armament spre Crimeea. Dup\xc4\x83 Capul Midia, echipajul rom\xc3\xa2nesc trebuia s\xc4\x83 anihileze paza nem\xc8\x9beasc\xc4\x83 \xc8\x99i s\xc4\x83 \xc3\xaencarce trei \xc8\x99alupe cu arme. Vasul urma s\xc4\x83 se ciocneasc\xc4\x83 de o min\xc4\x83 \xc8\x99i s\xc4\x83 fie scufundat. Pe \xc8\x9b\xc4\x83rm, \xc3\xaen dreptul canalului Sf\xc3\xa2ntu Gheorghe se aflau dou\xc4\x83 posturi de paz\xc4\x83 ocupate de nem\xc8\x9bi: un turn cu o cazemat\xc4\x83 la nord \xc8\x99i un post similar la sud. La 1 ianuarie, la ora 12,30, t\xc3\xa2n\xc4\x83rul comunist trebuia s\xc4\x83 atace postul din sud. Postul din nord urma s\xc4\x83 fie atacat de o alt\xc4\x83 persoan\xc4\x83 cu care se va lua leg\xc4\x83tura prin telefonul din turn. Numele celeilalte persoane nu este cunoscut, fiind probabil cineva care cunoa\xc8\x99te bine locul. Ce doi atacatori ai posturilor de paz\xc4\x83 urmau s\xc4\x83 se recunoasc\xc4\x83 \xc3\xaentre ei prin parola: Pesc\xc4\x83ru\xc8\x99ul alb - Califarul negru. Urca\xc8\x9bi \xc3\xaen turn, ei trebuiau s\xc4\x83 transmit\xc4\x83 un semnal optic pentru libera trecere a \xc8\x99alupelor format din dou\xc4\x83 mesaje SOS. Dup\xc4\x83 trecerea pe Dun\xc4\x83re a celor trei \xc8\x99alupe cu arme, cei doi urmau s\xc4\x83 \xc3\xaencerce s\xc4\x83 scape de atacatori. \xc8\x98ansele de sc\xc4\x83pare erau estimate a fi foarte reduse. Urm\xc4\x83rit de agen\xc8\x9bii Siguran\xc8\x9bei, t\xc3\xa2n\xc4\x83rul comunist este \xc3\xaens\xc4\x83 \xc3\xaempu\xc8\x99cat, iar urm\xc4\x83ritorii pun m\xc3\xa2na pe harta pe care o avea la el._NEWLINE_\xc3\x8en satul pesc\xc4\x83resc Putni\xc8\x9ba din Delta Dun\xc4\x83rii, situat \xc3\xaen apropierea celor dou\xc4\x83 posturi de paz\xc4\x83 germane, un str\xc4\x83in pe nume Andrei Grigoriu (Ovidiu-Iuliu Moldovan) se refugiaz\xc4\x83 de lume, intr\xc3\xa2nd \xc3\xaen grupul de pescari care t\xc4\x83iau iarna stuful \xc8\x99i-l duceau la cherhana. \xc3\x8e\xc8\x99i face \xc3\xaens\xc4\x83 un du\xc8\x99man \xc3\xaen Ifrim (Vasile Popa), un pescar be\xc8\x9biv. Acesta \xc3\xael denun\xc8\x9b\xc4\x83 c\xc4\x83 se afla de peste 7 zile \xc3\xaen satul din zona de frontier\xc4\x83 \xc8\x99i \xc3\xaenc\xc4\x83 nu se \xc3\xaenregistrase, iar str\xc4\x83inul singuratic este adus la postul local de jandarmi. Interogat de colonelul Filip (Sergiu Nicolaescu), nou venit \xc3\xaen sat, Grigoriu afirm\xc4\x83 c\xc4\x83 paltonul \xc3\xaen care se aflau actele i se furase \xc3\xaen tren. Dup\xc4\x83 propriile spuse, el se n\xc4\x83scuse \xc3\xaen 1910 la Bucure\xc8\x99ti \xc8\x99i era de meserie sculptor. A absolvit \xc8\x98coala de ofi\xc8\x9beri \xc3\xaen rezerv\xc4\x83 \xc3\xaen 1938, ob\xc8\x9bin\xc3\xa2nd gradul de locotenent \xc3\xaen Armata Rom\xc3\xa2n\xc4\x83, \xc8\x99i a luptat pe front, fiind grav r\xc4\x83nit la pl\xc4\x83m\xc3\xa2ni \xc8\x99i apoi decorat cu Ordinul Mihai Viteazul. Ca urmare a faptului c\xc4\x83 a fost r\xc4\x83nit, el a fost reformat \xc8\x99i trimis acas\xc4\x83. Informa\xc8\x9biile oferite de el fiind confirmate de Cercul Teritorial Bucure\xc8\x99ti, Andrei Grigoriu a fost eliberat._NEWLINE_Pescarii consider\xc4\x83 c\xc4\x83 Ifrim este un nelegiuit pentru c\xc4\x83 l-a denun\xc8\x9bat pe Andrei \xc8\x99i decid s\xc4\x83-l duc\xc4\x83 a doua zi \xc3\xaentr-un loc pustiu \xc8\x99i s\xc4\x83-l pedepseasc\xc4\x83. Ei \xc3\xaencep s\xc4\x83-i striveasc\xc4\x83 m\xc3\xa2na, dar Andrei reu\xc8\x99e\xc8\x99te s\xc4\x83-l conving\xc4\x83 pe Petre (Vladimir G\xc4\x83itan), gazda lui din sat, s\xc4\x83-l ierte pe Ifrim. _NEWLINE_\xc3\x8entr-una din zilele din preajma Cr\xc4\x83ciunului, cu remorcherul care sosea s\xc4\x83pt\xc4\x83m\xc3\xa2nal pentru a aproviziona posturile de paz\xc4\x83 sose\xc8\x99te \xc3\xaen port \xc8\x99i o t\xc3\xa2n\xc4\x83r\xc4\x83 fat\xc4\x83 pe nume Ioana Dumbrav\xc4\x83 (Ioana Pavelescu). Ea \xc3\xael roag\xc4\x83 pe Andrei s\xc4\x83 o ajute, d\xc3\xa2ndu-se drept logodnica lui fa\xc8\x9b\xc4\x83 de solda\xc8\x9bii de la postul de jandarmi. Dup\xc4\x83 sosirea fetei, Andrei se mut\xc4\x83 \xc3\xaentr-o caban\xc4\x83 de pe plaj\xc4\x83. Crez\xc3\xa2nd c\xc4\x83 cei doi s-au certat, colonelul Filip o convinge pe Ioana s\xc4\x83 se duc\xc4\x83 \xc8\x99i ea acolo pentru a se \xc3\xaemp\xc4\x83ca. Dup\xc4\x83 spusele ei, Ioana era student\xc4\x83 \xc3\xaen anul IV la Facultatea de \xc8\x98tiin\xc8\x9be Naturale din Bucure\xc8\x99ti \xc8\x99i venise \xc3\xaen sat \xc3\xaen c\xc4\x83utarea unei persoane. At\xc3\xa2t Andrei, c\xc3\xa2t \xc8\x99i colonelul, \xc3\xae\xc8\x99i dau seama c\xc4\x83 ea minte deoarece nu reu\xc8\x99ea s\xc4\x83 fac\xc4\x83 deosebire \xc3\xaentre un pesc\xc4\x83ru\xc8\x99 \xc8\x99i un c\xc4\x83lifar \xc8\x99i afirmase c\xc4\x83 Andrei fusese r\xc4\x83nit la picior \xc8\x99i nu la pl\xc4\x83m\xc3\xa2n. Cei doi locuiesc c\xc3\xa2teva zile \xc3\xaen cabana de pe plaj\xc4\x83, plimb\xc3\xa2ndu-se pe malul m\xc4\x83rii unde se \xc3\xaent\xc3\xa2lnesc uneori cu colonelul Filip._NEWLINE_\xc3\x8en seara de Cr\xc4\x83ciun, colonelul \xc3\xaei invit\xc4\x83 pe Andrei \xc8\x99i Ioana la c\xc3\xa2rciuma din sat. El le m\xc4\x83rturise\xc8\x99te c\xc4\x83 \xc3\xaen via\xc8\x9ba sa civil\xc4\x83 era poli\xc8\x9bist. Colonelul pierde \xc3\xaen fa\xc8\x9ba Ioanei la jocul de c\xc4\x83r\xc8\x9bi. La c\xc3\xa2rcium\xc4\x83, Ifrim \xc3\xael amenin\xc8\x9b\xc4\x83 cu moartea pe Andrei, dar Filip intervine \xc8\x99i-i desparte. Un pic mai t\xc3\xa2rziu, Ioana \xc3\xaei repro\xc8\x99eaz\xc4\x83 lui Andrei c\xc4\x83 s-a retras de lume din cauza egoismului; fostul ofi\xc8\x9ber afirm\xc4\x83 c\xc4\x83 a \xc3\xaen\xc8\x9beles c\xc4\x83 r\xc4\x83zboiul este inutil \xc8\x99i c\xc4\x83 ucidea doar ca s\xc4\x83 se apere. El a refuzat de atunci s\xc4\x83 mai ucid\xc4\x83 \xc8\x99i a fost apoi r\xc4\x83nit pe front, fiind trimis \xc3\xaen \xc8\x9bar\xc4\x83. _NEWLINE_\xc3\x8en noaptea de Revelion, colonelul Filip vine la cabana de pe plaj\xc4\x83 pentru a-\xc8\x99i lua revan\xc8\x99a la c\xc4\x83r\xc8\x9bi \xc8\x99i c\xc3\xa2\xc8\x99tig\xc4\x83 de aceast\xc4\x83 dat\xc4\x83. Dup\xc4\x83 plecarea colonelului, Ioana \xc3\xaei spune lui Andrei de planul privind asigurarea trecerii celor trei \xc8\x99alupe cu arme pe Dun\xc4\x83re \xc8\x99i \xc3\xael roag\xc4\x83 s-o ajute. Fiecare din ei urma s\xc4\x83 ocupe c\xc3\xa2te unul dintre cele dou\xc4\x83 posturi de paz\xc4\x83 nem\xc8\x9be\xc8\x99ti: Andrei postul din nord, iar Ioana postul din sud. \xc3\x8en acea noapte, cargoul german Linz sare \xc3\xaen aer. Postul din sud este atacat de colonelul Filip, care-i ucide pe cei 15-20 solda\xc8\x9bi de paz\xc4\x83 \xc8\x99i d\xc4\x83 semnalul optic pentru trecerea \xc8\x99alupelor. \xc3\x8en acela\xc8\x99i timp, Andrei, care citise un bilet \xc3\xaen care Ioana \xc3\xaei scria c\xc4\x83 \xc3\xael iube\xc8\x99te, atac\xc4\x83 postul din nord, \xc3\xael ocup\xc4\x83 \xc8\x99i d\xc4\x83 \xc8\x99i el semnalul optic. Ioana ajunge la postul din nord, iar colonelul Filip \xc3\xaei spune c\xc4\x83 primise o telegram\xc4\x83 prin care era anun\xc8\x9bat c\xc4\x83 ea este agent al Siguran\xc8\x9bei, iar jandarmii erau ruga\xc8\x9bi s\xc4\x83 o sprijine \xc3\xaen ac\xc8\x9biunile sale. \xc3\x8en timp ce Ioana \xc3\xael amenin\xc8\x9ba cu pistolul pe Filip, un soldat german apare brusc \xc3\xaen spatele ei \xc8\x99i o \xc3\xaempu\xc8\x99c\xc4\x83._NEWLINE_Andrei o g\xc4\x83se\xc8\x99te moart\xc4\x83 pe Ioana \xc8\x99i crede c\xc4\x83 ea a fost \xc3\xaempu\xc8\x99cat\xc4\x83 de Filip. El \xc3\xaencearc\xc4\x83 s\xc4\x83-l ucid\xc4\x83 pe colonel pe la spate, dar este \xc3\xaempu\xc8\x99cat de acesta. Filip \xc3\xael ia \xc3\xaen spate pe Andrei, care fusese grav r\xc4\x83nit, \xc8\x99i \xc3\xael urc\xc4\x83 \xc3\xaentr-o barc\xc4\x83, \xc3\xaencerc\xc3\xa2nd s\xc4\x83 se salveze de solda\xc8\x9bii germani care trag asupra lor cu mitraliera.\n_START_SECTION_\nProduc\xc8\x9bie\n_START_PARAGRAPH_\nScenariul acestui film a fost scris de romancierul Bujor Nedelcovici. Proiectul acestei produc\xc8\x9bii cinematografice dateaz\xc4\x83 din anul 1971, atunci c\xc3\xa2nd se aniversau 50 de ani de la \xc3\xaenfiin\xc8\x9barea Partidului Comunist din Rom\xc3\xa2nia. \xc3\x8ent\xc3\xaelnirea urma a fi un film jubiliar, dar regizorul Sergiu Nicolaescu a afirmat c\xc4\x83 nu a vrut s\xc4\x83 participe la aceast\xc4\x83 aniversare cu o realizare artistic\xc4\x83, el fiind ocupat \xc3\xaen acel an cu realizarea filmelor Atunci i-am condamnat pe to\xc8\x9bi la moarte \xc8\x99i Cu m\xc3\xaeinile curate. _NEWLINE_Vorbind despre acest proiect, Nicolaescu afirma \xc3\xaentr-un interviu publicat \xc3\xaen revista \xe2\x80\x9eCinema\xe2\x80\x9d (nr. 2/1972) c\xc4\x83 pentru personajele principale ale filmului \xe2\x80\x9eprimeaz\xc4\x83 \xc3\xaemplinirea datoriei, a fiec\xc4\x83ruia \xc3\xaen felul s\xc4\x83u\xe2\x80\x9d. Dup\xc4\x83 afirma\xc8\x9biile proprii, Sergiu Nicolaescu a declarat c\xc4\x83 a fost inspirat \xc3\xaen realizarea acestui film de cinematografia francez\xc4\x83, ca subiect \xc8\x99i ca abordare.  _NEWLINE_Film\xc4\x83rile au avut loc iarna \xc3\xaen Delta Dun\xc4\x83rii \xc8\x99i pe malul M\xc4\x83rii Negre, la temperaturi de \xe2\x80\x93 15 grade. \xc3\x8en scena final\xc4\x83, regizorul a c\xc4\x83zut \xc3\xaen mare, dar nu s-a \xc3\xaemboln\xc4\x83vit nici m\xc4\x83car de guturai.  Vorbind despre acest film, Sergiu Nicolaescu a afirmat: \xe2\x80\x9eIat\xc4\x83-m\xc4\x83 abord\xc3\xa2nd un nou gen de film: suspans, dragoste, final surprinz\xc4\x83tor. (...) \xc3\x8en locuri din natur\xc4\x83 de o aspr\xc4\x83 frumuse\xc8\x9be, pline de poezie, se \xc3\xaent\xc3\xa2lnesc doi b\xc4\x83rba\xc8\x9bi \xc8\x99i o femeie. Dar \xc3\xaent\xc3\xa2lnirea era planificat\xc4\x83 doar pentru doi. Cine este intrusul ve\xc8\x9bi afla \xc3\xaen scena final\xc4\x83. Acest film este un nou prilej pentru a ar\xc4\x83ta rela\xc8\x9biile speciale ce se stabilesc \xc3\xaentre oamenii adev\xc4\x83ra\xc8\x9bi \xc8\x99i curajo\xc8\x99i afla\xc8\x9bi \xc3\xaen condi\xc8\x9bii excep\xc8\x9bionale.\xe2\x80\x9d. _NEWLINE_O parte din muzica de pe coloana sonor\xc4\x83 a filmului a fost compus\xc4\x83 de Ennio Morricone.\n_START_SECTION_\nRecep\xc8\x9bie\n_START_PARAGRAPH_\nFilmul \xc3\x8ent\xc3\xaelnirea a fost vizionat de 2.271.047 de spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2006 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_Jurnalistul Cristian Tudor Popescu, doctor \xc3\xaen cinematografie \xc8\x99i profesor asociat la UNATC, considera \xc3\x8ent\xc3\xaelnirea drept un film cu caracter politic \xc8\x99i propagandistic al epocii comuniste, care descrie lupta comuni\xc8\x99tilor \xc3\xaen ilegalitate \xc8\x99i \xc3\xaen perioada cuceririi puterii._NEWLINE_Analiz\xc3\xa2nd acest film, criticul C\xc4\x83lin C\xc4\x83liman \xc3\xael consider\xc4\x83 \xe2\x80\x9eun suspans poli\xc8\x9bisto-lirico-psihologic\xe2\x80\x9d care se petrece \xc3\xaentr-un decor insolit, Delta \xc3\xaenghe\xc8\x9bat\xc4\x83 care devine ea-\xc3\xaens\xc4\x83\xc8\x99i un \xe2\x80\x9epersonaj\xe2\x80\x9d datorit\xc4\x83 imaginilor de efect ale operatorului Nicolae Girardi. _NEWLINE_Criticul Tudor Caranfil a dat filmului o stea din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eUn sculptor conduce, \xc3\xaen decembrie 1943, desantul patriotic av\xc3\xa2nd misiunea de a captura un vapor cu armament destinat hitleri\xc8\x99tilor. C\xc3\xa2nd Siguran\xc8\x9ba \xc3\xae\xc8\x99i v\xc3\xa2r\xc4\x83 propriul om \xc3\xaen re\xc8\x9bea, falsa \xe2\x80\x9eleg\xc4\x83tur\xc4\x83\xe2\x80\x9d trebuie demascat\xc4\x83. Un film de camer\xc4\x83 \xc8\x99i atmosfer\xc4\x83 \xc3\xaen Delta \xc3\xaenghe\xc8\x9bat\xc4\x83, dar \xc8\x99i o tentativ\xc4\x83 de dram\xc4\x83 psihologic\xc4\x83. Din momentul \xc3\xaen care fiecare \xc3\xaencearc\xc4\x83 s\xc4\x83-\xc8\x99i descopere \xc2\xableg\xc4\x83tura\xc2\xbb real\xc4\x83, complicata rela\xc8\x9bie conceput\xc4\x83 de scenaristul Bujor Nedelcovici impune asigurarea concomitent\xc4\x83 a secretului fa\xc8\x9b\xc4\x83 de cel de-al treilea, cel infiltrat. Situa\xc8\x9bia creeaz\xc4\x83 \xc3\xaens\xc4\x83 confuzie nedorit\xc4\x83 la nivelul percep\xc8\x9biei spectatorului, iar neverosimilul e strident \xc3\xaenc\xc4\x83 de la primele imagini.\xe2\x80\x9d'